
                                           PARLAMENTUL ROMÂNIEI

                                              CAMERA DEPUTAŢILOR
	         COMISIA JURIDICĂ, 
DE DISCIPLINĂ ŞI IMUNITĂŢI                           
	                           Bucureşti 04.07.2011      

                           Pl.x 491/2011                    

	
	


AVIZ
asupra propunerii legislative pentru modificarea şi completarea Ordonanţei de Urgenţă nr.6/2001 pentru stimularea înfiinţării şi dezvoltării microîntreprinderilor de către întreprinzătorii tineri
       În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei de Urgenţă nr.6/2001 pentru stimularea înfiinţării şi dezvoltării microîntreprinderilor de către întreprinzătorii tineri, trimisă cu adresa Plx. 491 din 27 iunie 2011 şi înregistrată cu nr. 31/744 din 29 iunie 2011.
       Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

      Senatul a respins iniţiativa legislativă în şedinţa din 22 iunie 2011.
         Iniţiativa legislativă are ca obiect de reglementare modificarea Ordonanţei de urgenţă nr.6/2001 pentru stimularea înfiinţării şi dezvoltării microîntreprinderilor de către întreprinzătorii tineri, în sensul extinderii categoriilor de persoane care pot beneficia de programele reglementate prin actul normativ. 

       Membrii Comisiei au examinat iniţiativa legislativă supusă avizării, expunerea de motive,  avizul favorabil al Consiliului Legislativ nr. 460 din 19 aprilie 2011 si punctul de vedere al Guvernului nr. 1217 din 20 mai 2011, prin care nu susţine adoptarea acestei iniţiative legislative.
      În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, întrucât nu sunt prevăzute sumele necesare implementării măsurilor propuse prin iniţiativa legislativă, conform art. 15 din Legea nr. 500 din 11 iulie 2002 privind finanţele publice, care prevede că:  „ În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
      În raport cu obiectul şi conţinutul reglementării, propunerea legislativă face parte din categoria legilor ordinare.      
       PREŞEDINTE,                                                                                SECRETAR,
                 Daniel BUDA                                                                        Gabriel ANDRONACHE
Consilier, Ciprian Bucur

